作者:毛滂
標題:沁園春
內容:左元仙伯，舊從當日，太一下生。念道尊德貴，體隆貌重，蓋天勳業，出世才名。父子一時，君臣千載，侍宴通宵留太清。衣冠盛事，滿床象簡，隔坐雲屏。年年此夜寒輕。正在東風下，不夜城。看御杯重勸，宸章屢賜，盛傳歌舞，高會簪纓。桃李玉姬，芝蘭子舍，盡向三臺瞻壽星。從今去，願千春獻祝，午夜觀燈。